b'\n_START_ARTICLE_\nMartina Oro\xc5\xbeen\n_START_SECTION_\n\xc5\xbdivljenje in delo\n_START_PARAGRAPH_\nMartina Oro\xc5\xbeen je leta 1957 diplomirala na ljubljanski Filozofski fakulteti iz slovenskega jezika s knji\xc5\xbeevnostjo in iz primerjalnega slovanskega jezikoslovja ter prav tam leta 1966 tudi doktorirala z disertacijo Razvoj futuralno-modalnih gramati\xc4\x8dnih oblik v knji\xc5\xbeni sloven\xc5\xa1\xc4\x8dini od 16. do 19. stoletja. Na ljubljanski FF je postala leta 1957 asistentka, leta 1972 docentka, leta 1977 izredna in od leta 1984 do 1996 je bila redna profesorica za zgodovinsko slovnico in dialektologijo slovenskega jezika. Leta 2016 je bila imenovana za zaslu\xc5\xbeno profesorico ljubljanske univerze, \xc5\xa1e prej pa je prejela zlato plaketo le-te._NEWLINE_Znanstveno se je izpopolnjevala na Poljskem in v Avstriji, tam je bila tudi lektorica za slovenski jezik. Kot gostujo\xc4\x8da profesorica je predavala na ve\xc4\x8d univerzah v Avstriji, na Poljskem, Slova\xc5\xa1kem in \xc4\x8ce\xc5\xa1kem._NEWLINE_Kot raziskovalka se je posvetila zgodovinskemu razvoju oblikoslovnih, skladenjskih in besedi\xc5\xa1\xc4\x8dnih sestavov slovenskega (knji\xc5\xbenega) jezika od Bri\xc5\xbeinskih spomenikov do sredine 19. stoletja.'